[{"text_idx": "#000001", "text": "Kiel c\u0302iujare Mondial ankau\u0306 en 2022 aperigis la verkojn premiitajn en la Belartaj Konkursoj."}, {"text_idx": "#000002", "text": "Komencante pri la poezia parto mi devas unue konfesi ke mi persone ne havas grandan talenton por prijug\u0302i tiun g\u0302enron. Do la subaj vortoj eble diras pli multe pri mi mem ol pri la premiitaj verkoj, kiujn mi trovas plejparte neinteresaj kaj senenhavaj versaj\u0302oj kun rimoj banalaj au\u0306 altiritaj trude. Escepto eble estas Mi s\u0302atus vidi... de Benoi\u0302t Philippe, kiu estas persona kaj per-sona poemo, tamen kun senco ne tre klara al mi. Neniu unua premio estis aljug\u0302ita, sed Evgenij Georgiev ricevis la duan pro Reg\u0302ino-nokt\u2019, kiu lasas min indiferenta, kaj honoran mencion pro sonetkrono, kies 210 versoj prezentas ian kulturhistorian ekzotismon, se mi bone komprenis antau\u0306 ol endormig\u0302i pro enuo."}, {"text_idx": "#000003", "text": "Tute alie statas la proza branc\u0302o. Unuan kaj trian premiojn gajnis Sara Spano\u0300 per du fascinaj tekstoj. Rekviemo estas fortimpresa pensofluo pri konfrontado de personaj memoroj, rekonsidero de la propra memo, provo orientig\u0302i en la mondo de la nuna epoko \u2013 c\u0302io en lingvo trafa, preskau\u0306 eleganta. Kaj Speguloj estas iom enigma provo eble (re-)trovi la propran voc\u0302on (= esprimpovon) kaj lokon inter aliaj homoj. En ambau\u0306 s\u0302iaj prozaj\u0302oj rolas muziko \u2013 de Mozart kaj Pa\u0308rt \u2013 kaj insektoj. Entute ili estas interesaj verkoj, kiuj stimulas la fantazion de la leganto."}, {"text_idx": "#000004", "text": "La dua premiaj\u0302o La pentraj\u0302o de Jorge Rafael Nogueras prezentas tro klarigan rakonton, kiu s\u0302ancelig\u0302as inter naiva sed realisma rakonto kaj edifa fabelo. Honoran mencion gajnis la sufic\u0302e interesa kaj imagveka simbolaj\u0302o Strato Memoro de Tobiasz Kubisiowski."}, {"text_idx": "#000005", "text": "Antau\u0306 kelkaj jaroj oni enkondukis la novan branc\u0302on Mikronovelo. Grava sekvo de tio estas granda kresko en la nombro de konkursaj\u0302oj. Evidente oni do sukcesis instigi homojn al verkado, kio estas bona afero. La rezulto, se temas pri la nivelo de la premiitaj verkoj, ne s\u0302ajnas same kurag\u0302iga. Ofte temas pri simpla surprizo c\u0302e la fino (ekzemple pri la identeco de la rakontanto au\u0306 protagonisto). Tio validas pri la c\u0302i-jaraj unua kaj dua premiaj\u0302oj. El la kvar verketoj en la rikolto mi preferas la trian premiaj\u0302on, Kiu c\u0302eas? de Pascal Vilain, sed bedau\u0306rinde g\u0302ia lingvaj\u0302o ne tre plac\u0302as al mi. Vers\u0302ajne la konkursantoj supozas ke c\u0302i tiu branc\u0302o pli facilas ol aliaj pro la limigita amplekso. Mi opinias male ke g\u0302uste la eta formato postulas apartan talenton pri arto."}, {"text_idx": "#000008", "text": "En la branc\u0302o Eseo dum la paso de jaroj mi legis plurajn interesajn tekstojn. C\u0302i-jare nur la tria premio estis aljug\u0302ita, kaj ec\u0302 tion mi trovas troa. Temas pri La fundamentaj leg\u0302oj de esperantista stulteco de Federico Gobbo, satiraj\u0302o au\u0306 gala litanio en pseu\u0306doscienca j\u0302argono, malzorge verkita enhave kaj lingve. Do g\u0302i iel ironie ekzemplas sin mem."}, {"text_idx": "#000010", "text": "Finas la libreton raporto de la BK-prezidanto Miguel Ferna\u0301ndez, en kiu li unue priparolas la g\u0302eneralan staton de la mondo \u2013 interalie kun forta kondamno al la militado de Rusio en Ukrainio \u2013 kaj de la Esperanta kulturo. Sekvas prezento de la c\u0302i-jaraj kontribuaj\u0302oj al la Belartaj Konkursoj kun prijug\u0302aj citaj\u0302oj de la j\u0302urianoj. Jen plejparte interesa legaj\u0302o."}, {"text_idx": "#000011", "text": "Eble iu trovas c\u0302i recenzon tro negativa. Se jes, bonvolu konsideri ke post c\u0302iu rikolto necesas dras\u0302i por elgajni ion utilan. Do, se iel resumi la rikolton de 2022, mi eble c\u0302efe emfazu la bonan nivelon en la branc\u0302o Prozo. Pri la ceteraj branc\u0302oj eble iu alia povus paroli pli favore ol mi. G\u0302enerale mankas en la verkoj ia rilato al la nuntempa mondo. Krome, pluraj verkoj bezonus ioman lingvan poluradon."}, {"text_idx": "#000012", "text": "C\u0302i tiu recenzo aperis la decembra (vintra) eldono de La Ondo de Esperanto (2022).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000015", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]